**ПРИЛОЖЕНИЕ № 1 КЪМ** **РЕШЕНИЕ № 39**, ВЗЕТО НА ЗАСЕДАНИЕ НА ОБЩИНСКИ СЪВЕТ-ТРЯВНА **НА 25.03.2010 Г,** ПРОТОКОЛ № 3

*/Изменена с Решение № 86 от 14.08.2014 г., допълнена с Решение № 113 от 16.10.2014 г., изм. с Решение № 91 от 30.06.2015 г., изм. и доп. с Решение № 118 от 29.07.2015 г., изм. с Решение № 199 от 28.07.2016 г./*

**НАРЕДБА**

**ЗА ОПАЗВАНЕ НА ОБЩЕСТВЕНИЯ РЕД, БЕЗОПАСНОСТТА НА ДВИЖЕНИЕТО И СИГУРНОСТТА НА ГРАЖДАНИТЕ НА ТЕРИТОРИЯТА НА ОБЩИНА ТРЯВНА**

**РАЗДЕЛ I. ОБЩИ ПОЛОЖЕНИЯ**

**Чл.1** Настоящата наредба определя задълженията на физическите и юридически лица, живеещи или временно пребиваващи в населените места на Община Трявна по отношение на опазването на обществения ред, безопасността на движението, спокойствието и сигурността на гражданите.

**Чл.2** С тази наредба се създават условия за превенция на нарушенията на обществения ред и се определят санкции за нейните нарушители.

**РАЗДЕЛ II. ОБЩЕСТВЕН РЕД, СПОКОЙСТВИЕ И ПОЧИВКА НА ГРАЖДАНИТЕ**

**Чл.3** Задължават се управителите или управителните съвети на етажната собственост и отговорниците на общежития да приемат на общо събрание Правилник за вътрешния ред, съгласно чл. 43 от Закона за собствеността и чл.11, ал. 1, т. 1 от Закона за управление на етажната собственост. Този правилник се поставя на видно място в сградите.

**Чл.4** Задължават се ръководителите на фирми, организации, учреждения и гражданите да поддържат в изправност решетките и капаците на избените помещения към тротоарите, водосточните тръби към улуците, покривите и фасадното оформление, за да не създават опасност за преминаващите.

**Чл.5** Задължават се управителите на етажната собственост и съответните длъжностни лица да организират заключването на общите помещения на жилищните и фирмените сгради и сградите на обществените организации.

**Чл.6** Задължават се ръководители на фирми, обществени организации и гражданите да оказват съдействие, при призоваване от Щаба за координация на спасителните работи в Община Трявна, с труд и техника при природни бедствия (пожари, наводнения, земетресения, бури и други, и промишлени аварии).

**Чл.7** Задължават се всички ръководители на фирми, обществени организации и гражданите да почистват тротоарите от сняг и покривите на сградите от ледени висулки, както и прилежащите терени около сградите.

**Чл.8** ***/Допълнен с Решение № 118 от 29.07.2015г./*** Забранява се:

1. Изхвърлянето на сняг на уличното платно.

2. Нарушаването на общественото спокойствие на обществени места, в предприятия, учреждения, заведения, улици и жилищни домове, чрез скарване, сбиване и други скандални действия.

3. Високото пеене, викане, говорене, произнасяне на цинични думи, псувни и други прояви на улиците, обществените места и жилищните сгради, противоречащи на българския бит и добрите нрави.

4. Използването на аудио и аудиовизуална техника по улици и обществени места, която смущава спокойствието на гражданите, без специалното разрешение на Кмета на общината.

5. Носенето на пневматично и хладно оръжие, като газови и сигнални пистолети, при посещение на питейни и увеселителни заведения, а също така и след употреба на алкохол.

6.Допускането на въоръжени лица в питейни и развлекателни заведения, с изключение на служители на МВР и МО, при изпълнение на служебните им задължения, както и на лицата, осъществяващи охраната на обектите.

7.Употребата на алкохол в паркове, градини, училищни дворове и други обществени места, които не са предназначени за тази цел.

8. На лица във видимо нетрезво състояние, нарушаващи обществения ред и спокойствието на пътниците, да пътуват в обществения транспорт.

9. Изхвърлянето на хартиени и други опаковки, угарки, семки и други отпадъци по улиците и тротоарите, парковете, градините и други обществени места.

10. Извършването на дейности, причиняващи шум, отделяне на прах, вибрации, излъчвания, замърсявания и други, надвишаващи допустимите норми, съгласно действащото законодателство на Република България.

11. Провеждането на сватбени, семейни и други частни събирания на места, общинска собственост, като тротоари, площади, улици, междужилищни пространства, градини, паркове и други територии, както и в открити частни имоти, с които се нарушава общественият ред и спокойствието на гражданите.

12. Извършването на действия, които нарушават моралните норми за поведение псувни, ругатни, на обществени места.

13. Поставянето на външни озвучителни уредби извън туристически и други обекти.

14.Пребиваването, извън домовете на лица под 14 години, без придружител-пълнолетно лице, след 20.00 часа през зимния период и 22.00 часа през летния период.

15. На лица, навършили 14 години, но ненавършили 18 години, да пребивават на обществени места след 22.00 часа през зимния период и 23.00 часа през летния период, освен когато са придружени от родител, попечител, настойник, лица полагащи грижи за непълнолетни на друго правно основание или пълнолетно дееспособно лице, снабдено с писмен документ за изразено съгласие от родител, попечител, настойник и лица, полагащи грижи за непълнолетни на друго правно основание.

16.Употребата на пиротехнически изделия с увеселителна цел и други запалителни материали, паленето на огън и хвърляне на неугасени предмети на обществени места, улици, паркове и други.

**Чл.9** ***/Изменен с Решение № 118 от 29.07.2015г./*** Забранява се извършването на дейности от битов и стопански характер в жилищните сгради и в близост до тях, с които се нарушава спокойствието на живущите, между 14.00 и 16.00 часа и между 22.00 и 8.00 часа в делничните дни и в почивните дни с изключение на дейностите по организирано събиране и извозване на битовите отпадъци.

**Чл.10** Забранява се разлепването на рекламни материали, обяви, афиши за кино, театър, концерти, други форми за масова изява и некролози, извън определените за целта, със заповед на Кмета на общината, места. При провеждането на предизборни кампании на регламентираните места се допуска разлепването на агитационни материали, при положение, че организаторите внесат в касата на Общината депозит в размер на 150.00 лв. В случай, че почистването се извърши в рамките на законоустановения срок, депозитът се възстановява. Когато организаторите не почистят определените за агитация места в определения срок, депозитът не се възстановява.

**Чл.11** Забранява се късането и повреждането на реклами, обяви и нагледни агитационни материали, поставени на определените със заповед на Кмета на общината места.

**Чл. 12** Забранява се писането, рисуването и драскането по фасадите, оградите, спирките на обществения транспорт и пътните съоръжения.

**Чл. 13** ***/Изменен с Решение № 86 от 14.08.2014 г./*** Собствениците, физически и юридически лица, стопанисващи обекти в жилищни и административни сгради, обществени и здравни заведения и други, както и фирмите, извършващи монтаж на климатични, вентилационни или отоплителни инсталации са длъжни:

1. Да не допускат разполагането на отоплителни, климатични и вентилационни инсталации в зоните за движение на пешеходци, подходи за инвалиди и на места, затрудняващи движението на пешеходци.

2. Да не допускат разполагането и/или експлоатацията на отоплителни, климатични и вентилационни инсталации – източници на шум с високо ниво на звуково налягане и вибрации, в помещения с нормирано ниво на шума или в непосредствено съседство до тях, установено с протокол от РЗИ по съответния ред.

3. Да отвеждат конденза, отделящ се от отоплителните и климатични системи, които са монтирани на фасадите на жилищни блокове, кооперации, административни сгради, обществени и здравни заведения и други такива, чрез съответните инсталации така, че да не се оттичат върху стълбища, тротоари, проходи и други площи за движение на гражданите.

**Чл.14** Забранява се поставянето на недобре закрепени рекламни материали, саксии, предмети и вещи по терасите и фасадите на сградите, представляващи опасност за преминаващите граждани.

**Чл.15** Забранява се събарянето, повреждането и разместването на табелки, пейки и съоръжения, поставени в градините, парковете, детските и спортните площадки и на други обществени места.

**Чл.16** Забранява се употребата на пиротехнически изделия на територията на общината, без изричното разрешение от Кмета на общината и РУ на МВР.

**Чл. 17** Забранява се всякакъв вид просия – лично и чрез малолетни.

**Чл. 18** Забранява се къпането в реките, язовирите и други водни площи на територията на общината на неохраняеми места.

**Чл.19** Забранява се повреждането и промяната на пътните, тротоарните, градинските и паркови настилки и съоръжения, на заслоните по спирките на обществения транспорт, на обществените чешми и уличните хидранти, на уличните, подлезните и парковите осветителни тела и съоръжения, на съдовете за смет, на скулптурно-декоративните фигури и елементи, на обществените тоалетни, сгради и огради, на противопожарните съоръжения, пътни знаци, табели, указатели, ограждения, съоръжения, превозни средства, както и на всякакви други общински имоти.

**Чл. 20** Забранява се:

1. Употребяването на ластици, прашки и други подобни за хвърляне на камъни, стрелба с въздушни пушки и огнестрелно оръжие, с което се нарушава спокойствието на гражданите и представлява опасност за тяхното здраве и живот.

2. Простирането на бельо, черги, килими, одеала и други по общесвени сгради и огради, както и монтирането на удължители за простиране между сгради.

3. Продажбата на територията на общината на фабрично изработени бомбички, ракети и други пиротехнически устройства, освен в предназначените за тази цел търговски обекти.

**Чл. 21** Забранява се построяването на естради и временни биваци, използването на усилвателни звукови уредби по улиците, площадите и други обществени места, без издадено разрешение от Кмета на общината.

**Чл. 22** Задължават се:

1. Наемащите сезонни работници за селскостопанска дейност, бране на билки и горски плодове, дърводобив и др. такива, писмено да уведомяват Общината за обекта, броя на наетите лица, срока, за който са наети и къде ще бъдат настанени.

2. Организаторите на спортни и други масови мероприятия да създават ред при продажбата на билети, влизането и излизането от салоните, залите, игрищата, стадионите, да уведомяват и съгласуват, най-малко три дни предварително с органите на РУ на МВР, времето и мястото на провеждане на тези мероприятия.

3. Ръководителите на фирми, учреждения, организации и гражданите да сигнализират незабавно органите на РУ на МВР при констатиране на случаи на нарушаване на обществения ред.

**III. ОРГАНИЗАЦИЯ НА ТРАНСПОРТА В НАСЕЛЕНИТЕ МЕСТА И БЕЗОПАСНОСТТА НА ДВИЖЕНИЕТО**

**Чл.23 (1)** Забранява се движението на моторни превозни средства в централната пешеходна зона (ул. „Ангел Кънчев” от разклона й с ул. „Пенчо Славейков” до площад Капитан Дядо Никола), площад Илинден в гр. Плачковци и в архитектурния резерват (ул.„П.Р. Славейков” – с изключение на площада пред Даскаловата къща).

**(2)** Влизането на превозни средства в тези зони става при наличието на основание за това и по предварително съгласуван маршрут с Комисията по безопасност на движението.

**(3)** В случаите, когато влизането в зоните се налага поради зареждане на търговските обекти за краткосрочно спиране и без паркиране, Кметът на общината издава пропуски срещу подадено заявление по образец, представяне на талон на МПС и следните документи:

а/ за собственика, наемателя или ползвателя – документ за собственост, договор за наем или договор за учредено право на ползване на търговски обект.

б/ за дистрибутори – служебна бележка от съответното юридическо лице или търговец, удостоверяваща правото на дистрибуторство.

**(4)** За издаване на пропуски лицата заплащат:

**А/** За леки автомобили:

Т. 1 В часовете от 07.00 до 9.00 и от 16.00 до 17.00 часа в делнични дни, по букви „а” и „б” от предходната алинея – 40.00 лв. на тримесечие.

Т. 2. В часовете от 9.00 до 16.00 и от 17.00 до 22.00 часа часа, както и в почивните и празнични дни, лицата по букви „а” и „б” от предходната алинея – 100.00 лв. на тримесечие.

**Б/** За лекотоварни автомобили, бусове и камиони до 3,5 тона:

Т. 1 В часовете от 07.00 до 9.00 и от 16.00 до 17.00 часа в делнични дни, лицата по букви „а” и „б” от предходната алинея – 90.00 лв. на тримесечие.

Т. 2. В часовете от 9.00 до 16.00 и от 17.00 до 22.00 часа, както в почивните и празнични дни, лицата по букви „а” и „б” от предходната алинея – 300.00 лв. на тримесечие.

**В/** Пропуските се издават за срок от три месеца, считано от датата на подаване на искане за пропуск, след заплащане на съответната такса. Издадените до датата на влизане в сила на новата наредба важат за срока, за който са издадени. При издаването на пропуск се издава и стикер (по образец), който се поставя на видно място на автомобила. Стикерът е неразделна част от пропуска.

**Чл. 24** На собствениците на леки автомобили, живущи по улиците, забранени за движение и паркиране на МПС, се издават специални стикери, удостоверяващи адреса и местодомуването на МПС. Стикерите се издават безплатно от Общинската администрация, след писмено искане от собственика и се поставят на видно място на автомобила.

**Чл. 25(1)** Задължават се собствениците на превозни средства, фирми, предприятия и организации да почистват местата за паркиране и началните спирки.

**(2)** ***/Допълнена с Решение № 113 от 16.10.2014 г./*** 1.Задължават се фирмите, извършващи таксиметров превоз, да оборудват автомобилите с отличителните знаци за дейността, указателни табели с тарифите, по които работят и таксиметрови апарати. Водачите на таксиметрови автомобили да използват само определените за тях „местостоянки”.

2. **/*Изм. с Решение № 199 от 28.07.2016 г. /***Ползването на определените таксиметрови стоянки за паркиране на таксиметрови автомобили се извършва след издадено разрешително от Кмета на Община Трявна. Разрешителното се издава за срок, съвпадащ със срока, за който е издадено разрешението за извършване на таксиметров превоз на пътници. При издадено разрешително за срок по-малък от една година, таксата, която се заплаща за ползване на определените таксиметрови стоянки за паркиране, се преизчислява пропорционално на месеците и дните, за които е издадено разрешителното.

3.Таксата за ползване на таксиметровите стоянки за паркиране и престояване – общинска собственост, определена в Наредба за определяне и администриране на местните такси и цени на услуги на територията на община Трявна, се заплаща при издаване на разрешителното.

4.Забранява се ползването на стоянки за паркиране на таксиметрови автомобили без издадено разрешително и платена такса.

**(3)** При допускане на разливи на масла и други материали при ремонтни и аварийни ситуации на превозните средства, причинителите незабавно да предприемат мерки за тяхното отстраняване.

**Чл. 26** **(1)** ***/Изменен с Решение № 91 от 30.06.2015 г./*** Забранява се паркирането на ППС в паркове, градини, детски площадки, площи, предназначени за пешеходци и на тротоари в населените места, извън разрешените за това места.

**(2)** Забранява се преминаването през тротоарите, алеите и градините, парковете и зелените площи на територията на общината, както и паркирането на ППС пред противопожарните подстъпи и пожарните хидранти на територията на общината.

**Чл. 27** Забранява се премахването, преместването или унищожаването на пътни и други знаци, свързани с безопасността на движението, както и

умишленото повреждане или отстраняване на маркировки, парапети, улично осветление, настилки, разделителни ивици, знаци по спирките, намиращи се по улиците, площадите, паркингите и други територии за общо ползване.

**Чл. 28** Забранява се миенето и гресирането на всякакъв вид превозни средства по улиците, площадите, зелените площи, около реките, водоемите и питейните води.

**Чл. 29** Забранява се местодомуването на тежкотоварни и лекотоварни автомобили извън местата, определени от Комисията по безопасност на движението.

**Чл.30** Забранява се разполагането на спрени от движение, разкомплектовани и негодни за експлоатация автомобили или детайли и възли от тях в общински и държавни имоти.

**Чл.31** Забранява се движението на ППС с животинска тяга, без регистрационна табела, светлоотразители, фенер и предпазна престилка.

**IV. АДМИНИСТРАТИВНО - НАКАЗАТЕЛНИ РАЗПОРЕДБИ**

**Чл.32 */Изм. с Решение № 91 от 30.06.2015 г./*** При констатиране на нарушение по чл. 26 ал. 1 от Наредбата, на лицето се налага глоба от 50.00 до 200.00 лева, а при констатиране на нарушения по всички останали членове на Наредбата, на нарушителите - физически лица, се налага глоба в размер от 20.00 до 500.00 лева, за повторно нарушение – от 50.00 до 1000.00 лева; на еднолични търговци и юридически лица – имуществена санкция до 1500.00 лв., а при повторно нарушение, и временно лишаване от правото да се упражнява определена професия или дейност, съгласно чл. 22 ал. 4 от ЗМСМА.

**(2)** За маловажни случаи на нарушения, установени при извършването им, упълномощени от Кмета лица, налагат глоба с квитанция в размер на 20.00 лева.

**(3)** Собственик или длъжностно лице, което нареди или съзнателно допусне негов подчинен да извърши нарушение по тази наредба се наказва с наказанието, предвидено за извършеното нарушение.

**(4)** За невнасяне на депозит за разлепване на предизборни материали на политическите партии, коалиции и независими кандидати се налага глоба от 300.00 лв.

**(5)** Независимо от административно-наказателната отговорност, нарушителите възстановяват направените разходи за отстраняване на причинените от тях материални щети или отстраняват последиците от нарушението в срок, определен в наказателното постановление.

**Чл.33** Актовете за установяване на нарушенията се съставят от определени от Кмета на общината длъжностни лица на Общинската администрация, Кмета на Кметство Плачковци, кметските наместници, служители на РУ „Полиция“.

**Чл.34** Наказателните постановления се издават от Кмета на общината въз основа на АУАН, съставен от длъжностни лица по чл. 33.

**V. ЗАКЛЮЧИТЕЛНИ РАЗПОРЕДБИ**

**§ 1** Настоящата наредба се издава на основание чл.21 ал. 2 от ЗМСМА и чл. 47 ал. 1 буква „а” от Закона за административните нарушения и наказания.

**§ 2** Настоящата Наредба отменя Наредба №1 за опазване на обществения ред, безопасността на движението, спокойствието и сигурността на гражданите, приета с Решение № 104 от 28.07.2000 г., допълнена с Решение № 173 от 07.11.2001 г., изм. с Решение № 28 от 05.03.2003 г., изм. и доп. с Решение № 168 от 14.09.2007 г.

**§ 3** Наредбата влиза в сила от деня на публикуването й в Интернет страницата на Общинската администрация.

**§ 4** Промени в Наредбата се правят по реда на нейното приемане.

**VІ. ДОПЪЛНИТЕЛНИ РАЗПОРЕДБИ**

**/*Нов* - *Решение № 118 от 29.07.2015г./***

**§ 5** По смисъла на тази наредба:

Действия, нарушаващи обичайните норми на морал и поведение, са псувни, ругатни, скарване, физиологични нужди, агресивно дърпане или бутане, сбиване и други действия, с които се нарушава спокойствието на гражданите.

Измененията и допълненията на Наредбата за опазване на обществения ред, безопасността на движението и сигурността на гражданите на територията на община Трявна влизат в сила след публикуване на сайта на Община Трявна.

**ПРЕДСЕДАТЕЛ НА ОБЩИНСКИ СЪВЕТ - ТРЯВНА:**

**/ СИЛВИЯ КРЪСТЕВА /**